დოი-სუთეფ-პუის ეროვნული პარკი

დოი-სუთეფ-პუის ეროვნული პარკი (ტაი. อุทยานแห่งชาติดอยสุเทพ-ปุย) — ეროვნული პარკი ტაილანდში, ჩიანგმაის პროვინციაში. პარკში მდებარეობს ბუდისტური ტაძარი ვატ ფრა თათ დოი სუთეფი და პჰუბინგის სასახლე, მეფე პუმიპონ ადულიადეტისა და მისი ოჯახის ზამთრის რეზიდენცია. პარკი შეიქმნა ფლორის, ფაუნისა და ჰაბიტატის დაცვის მიზნით. ისტორია პარკის სახელწოდება დაკავშირებულია განდეგილ პრარუსივასუთეფის სახელთან, რომელიც ერთ დროს ადგილობრივ ტყეში ცხოვრობდა. 1973 წელს სამეფო სატყეო დეპარტამენტის ინიციატივით ეს და კიდევ 13 ტყე ეროვნულ პარკად გადაკეთდა. დოი-სუთეფ-პუის ეროვნული პარკი 1981 წელს შეიქმნ და ტაილანდის 24-ე ეროვნული პარკი იყო. გეოგრაფია და ეკოლოგია მთიანი ლანდშაფტი თანონ თონგ ჩაის ქედის ნაწილია. სამი მთავარი მწვერვალია; დოი სეთუფი, დოი ბუაკ კა და დოი პუი. ეს უკანასნელი 1685 მეტრის სიმაღლისაა. კლიმატი გრილია, საშუალო ტემპერატურა 20-23 °C. ზამთარში ტემპერატურა 6 °C-ც ეცემა. ზაფხულის ბოლო წვიმის სეზონია. ნალექი ძირითადად დღის განმავლობაში მოდის. პარკი ტყითაა დაფარული. 1000 მეტრზე მაღლა მარადმწვანე ტყე, ხოლო დაბლა ფოთლოვანი ტყეა. შერეული ფოთლოვანი-მარადმწვანე ტყე ხეობებსა და მდინარეების ნაპირებზეა გავრცელებული. ძირითადად გვხვდება მუხა და მაგნოლიის ოჯახის ხეები. პარკში რამდენიმე ჩანჩქერია. პარკის ტერიტორიაზე ბინადარ ცხოველებს შორის აღსანიშნავია Tylototriton verrucosus, ინდური მუნჯაკი და გარეული ღორი. პარკში 300-ზე მეტი სახეობის ფრინველია დაფიქსირებული, მათ შორის: არწივები, თუთიყუშები, ბულბულები და ხოხბები. რეპტილიებს შორის აღსანიშნავია: Platysternon megacephalum, Calotes emma, Pseudocalotes kakhienensis, Pseudocalotes microlepis, Gekko gecko, Ptychozoon kaengkrachanense, Tropidophorus thai და Cyrtodactylus doisuthep. რეკრეაცია პარკის ტერიტორიაზე შესაძლებელია ლაშქრობა, ველოსიპედის ტარება, კემპინგი, მღვიმეების, ჩანჩქერებისა და სხვა წარმონაქმნების ტურებში მონაწილეობა, მცენარეებზე, ფრინველებზე, პეპლებზე დაკვირვება, კულტურული და ისტორიული ღირსშესანიშნაობების დათვალიერება და ვარსკვლავებზე დაკვირვება. იხილეთ აგრეთვე ტაილანდის ეროვნული პარკების სია სქოლიო